**СПОРАЗУМ ИЗМЕЂУ**

**ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ГВАТЕМАЛЕ**

**О УКИДАЊУ ВИЗА ЗА НОСИОЦЕ ОБИЧНИХ ПАСОША**

Влада Републике Србије и Влада Републике Гватемале (у даљем тексту „Стране”),

Изражавајући жељу за јачањем пријатељских односа и сарадње између две земље,

Препознајући потребу да држављанима обе земље олакшају путовања на територије својих земаља,

Сагласиле су се о следећем:

**Члан 1.**

Држављани држава обе Стране, носиоци важећих обичних пасоша, немају обавезу прибављања визе за улазак, прелазак преко и боравак на територији државе друге стране, у периоду до 90 (деведесет) дана у оквиру периода од 6 (шест) месеци рачунајући од дана првог уласка.

**Члан 2.**

Држављани државе сваке Стране имају право да улазе, прелазе преко и напусте територију државе друге Стране на свим граничним прелазима отвореним за међународни путнички саобраћај.

**Члан 3.**

1. Држављани државе сваке Стране имају обавезу да за време свог боравка на територији државе друге Стране поштују њено национално законодавство.

2. Свака Страна обавестиће, дипломатским путем, у најкраћем року, другу Страну о свим променама у њеном националном законодавству које се односе на улазак, кретање и боравак страних држављана.

**Члан 4.**

Обе стране ће прихватити поново своје држављане на територију своје државе, без било каквих додатних формалности или трошкова.

**Члан 5.**

Овим споразумом не ограничава се право сваке Стране да одбије улазак, или да откаже боравак држављанима државе друге Стране које сматра непожељним.

**Члан 6.**

1. Стране ће, дипломатским путем, разменити узорке својих важећих пасоша, најкасније 30 (тридесет) дана од дана потписивања овог споразума.

2. У случају увођења нових пасоша или измене постојећих, свака Страна проследиће једна другој, дипломатским путем, узорке ових пасоша, као и информације у вези са њиховом применом, најкасније 30 (тридесет) дана пре почетка њихове употребе.

**Члан 7.**

1. Стране могу, у целини или делимично, да обуставе примену овог споразума из разлога јавне безбедности, јавног реда или здравља.

2. О обустави примене овог споразума Стране обавештавају једна другу, дипломатским путем, у најкраћем могућем року. Стране поступају на исти начин у случају да овај споразум остане на снази.

**Члан 8.**

Овај споразум се може изменити и допунити уз узајамну сагласност страна, дипломатским путем. Измене и допуне ступају на снагу на начин предвиђен у члану 9. овог споразума.

**Члан 9.**

1. Овај споразум важи неодређено време и ступа на снагу 30 (тридесет) дана од дана пријема друге дипломатске ноте којом стране обавештавају једна другу да су испуњене унутрашње процедуре неопходне за ступање на снагу овог споразума.

2. Свака Страна може да раскине овај споразум у било које време дипломатским путем. Раскид овог споразума ступа на снагу 90 (деведесет) календарских дана од дана пријема таквог обавештења.

Сачињено у Њујорку , дана 22. септембра 2023. године, у два оригинална   
примерка, на српском, шпанском и енглеском језику, при чему су сви текстови једнако веродостојни. У случају различитог тумачења, меродаван је текст на енглеском језику.

|  |  |
| --- | --- |
| **ЗА ВЛАДУ**  **РЕПУБЛИКЕ СРБИЈЕ** | **ЗА ВЛАДУ**  **РЕПУБЛИКЕ ГВАТЕМАЛЕ** |